GEORGE NUUS - 'n Nuwe toegeneentheid en vriendelikheid jeens die landbou word die afgelope tyd deur mense in die bedryf beleef en ervaar. Dit is deur landbouleiers bevestig en kom teen die agtergrond van die Covid-19-situasie waar nieteenstaande ander groot uitdagings, landbou voortgaan om in die voedselbehoeftes van die land te voorsien en ook skenkings te maak.
Die jongste situasie het gewys dat landbou ook 'n menslike kant het. Al gaan dit swaar, soos byvoorbeeld tydens droogte, is die landbougemeenskap steeds bereid om te help. Volgens hom voorspel dit goed vir die toekoms. "Ons hoop dit bly so."
Joey Potgieter, voorsitter van Agri Klein Karoo, het gesê daar is beslis 'n groter besef vir die belangrike rol wat landbou speel. Hy boer ook self.
Voorts is daar produkte wat aanvanklik nie as krities belangrik beskou is nie wat 'n knou gekry het, soos volstruisvere en -velle, asook wol en sybokhaarprodukte. Dit kan selfs daartoe lei dat 'n paar skeergeleenthede gemis word as gevolg van die winter wat wag. Dit sal dan moet oorstaan tot die lente.
Deon Barnard, 'n boer van Waboomskraal, stem saam dat die beeld van landbou verbeter het. "Daar is beslis 'n toegeneentheid."
Hy glo dat landbou self meer kan doen ter wille van sy eie bekendstelling van die bedryf. "Daar is mense wat dink landbouprodukte kom van 'n winkel en nie die landbou nie."